TRITN ส่งซิกผลงานปี 66 สดใส รับรายได้งานก่อสร้างหนุน
TRITN กางแผนปี 66 เดินหน้าโครงการใหม่ที่ทยอยเข้าสู่เฟสก่อสร้างในช่วงปลายปีที่ผ่านมา หนุนภาพรวมทั้งปีให้เติบโตอย่างโดดเด่นต่อเนื่อง
TRITN กางแผนปี 66 เดินหน้าโครงการใหม่ที่ทยอยเข้าสู่เฟสก่อสร้างในช่วงปลายปีที่ผ่านมา หนุนภาพรวมทั้งปีให้เติบโตอย่างโดดเด่นต่อเนื่อง
7 มี.ค. 2566

นายสัญญา กาญจนวิทย์ ประธานเจ้าหน้าที่บริหาร บริษัท ไทรทัน เอ็นจีเนียริ่ง แอนด์ คอนสตรัคชั่น จำกัด (มหาชน) หรือ TRITN บริษัทย่อยภายใต้การดำเนินงานของ TRITN เปิดเผยว่า ภาพรวมในปี 2565 งานก่อสร้างซึ่งเป็นธุรกิจหลักที่สร้างรายได้สำคัญให้กับบริษัทแม่มีรายได้ 602.82 ล้านบาท เพิ่มสูงขึ้นร้อยละ 12.23 สำหรับงวด 12 เดือนโดยโครงการในมืออยู่ระหว่างดำเนินการก่อสร้างตามแผนงานที่วางไว้
รวมถึงโครงการก่อสร้างที่ได้รับเข้ามาใหม่ก็เริ่มทยอยเข้าสู่เฟสก่อสร้างตามลำดับตั้งแต่ช่วงครึ่งหลังของปีก่อนเช่นเดียวกัน ซึ่งในปี 2566 นี้ บริษัทฯจะเดินงานก่อสร้างต่อตามแผน และคาดการณ์ว่าจะพร้อมดำเนินงานโครงการก่อสร้างขนาดกลางที่จะเข้ามาเพิ่มเติมช่วงต้นปี 2566 ได้ภายในไตรมาสที่สอง ซึ่งบริษัทได้เตรียมจัดสรรทรัพยากร เครื่องจักร และทีมงานไว้รองรับอย่างเหมาะสม เพื่อเตรียมความพร้อมสำหรับกระบวนการก่อสร้างเมื่อเจ้าของงานพร้อมให้เข้าสู่หน้างาน บริษัทจึงมองว่าปี 2566 นี้จะเป็นปีที่รายได้จากงานก่อสร้างเติบโตขึ้นจากงานในมือที่ก่อสร้างอยู่และที่รอเข้าหน้างาน
“บริษัทมุ่งเน้นงานก่อสร้างที่เกี่ยวข้องกับการวางท่อทั้งแบบการดันท่อ (Pipe jacking) และการวางท่อแนวนอน (HDD) ซึ่งเกี่ยวข้องกับระบบท่อส่งน้ำมันใต้ดิน ท่อส่งก๊าซใต้ดิน ท่อส่งน้ำใต้ดิน
เรามีความชำนาญทั้งวิธีการวางท่อแบบ Pipe Jacking หรือ วิธีการวางท่อแบบ “การดันท่อ” ซึ่ง เหมาะสมกับงานที่ไม่สามารถขุดร่องลึกเพื่อวางท่อได้ อย่างเช่นการวางท่อผ่านทางรถ การวางท่อผ่านถนนหนทาง เพราะว่าด้วยวิธีการที่ไม่ต้องขุดร่องลึก ทำให้ไม่มีความจำเป็นจะต้องปิดผิวการจราจร และการวางท่อแบบ HDD  ซึ่งเป็นการวางท่อแนวนอน ในพื้นดิน โดยใช้การเจาะผ่านใต้ดินตามแนวนอน ไม่ว่าจะเป็นการวางท่อลอดคลอง การวางท่อลอดถนน วิธีการติดตั้งแบบนี้จะไม่ทำให้ผิวดินในพื้นที่เสียหาย 
นอกจากนี้ เราเริ่มขยายขอบเขตงานไปในงานก่อสร้างอาคารที่พักอาศัยและงานตกแต่งภายในอาคารชุด โดยในปีที่ผ่านเราได้รับงานส่วนนี้เข้ามาสองงานซึ่งเป็นโครงการขนาดเล็ก ซึ่งงานก่อสร้างเป็นไปตามแผนและคาดว่าจะแล้วเสร็จภายในไตรมาสที่สองปีนี้ ส่วนโครงการขนาดใหญ่ซึ่งเป็นการวางท่อแบบ Pipe Jacking และการวางท่อแบบ HDD  ซึ่งเป็นโครงการระยะยาวก็จะดำเนินการก่อสร้างไปตามแผนงานด้วยเช่นกัน  จากปัจจัยเรื่องปริมาณงานในมือที่บริษัทเซ็นสัญญาแล้ว คาดว่าส่วนงานก่อสร้างปีนี้จะเติบโตขึ้นอย่างมีนัยสำคัญ” นายสัญญา กล่าว